als_Latn dik_Latn sag_Latn
Një ish-punonjës i pakënaqur i një fabrike në Orlando të Floridës, i ka marrë jetën 5 personave e në fund vetes së tij. Agresori i identifikuar si John Robert Neumann ishte një emër i njohur për autoritetet, pasi dosja e tij përfshinte një sërë veprash penale. Policia amerikane ka përjashtuar pistën e një akti terrorist.
Një punonjës i pakënaqur amerikan është kthyer në fabrikën që e shkarkoi atë duke qëlluar për vdekje 5 ish-kolegë të tij përpara se të vriste veten. Ngjarja që tronditi qytetin e Orlandos në orët e para të ditës së hënë është vepër e 45-vjeçarit John Robert Neumann, një ish-veteran i ushtrisë amerikane i shkarkuar nga puna në prill, sipas detajeve të dhëna nga policia amerikane. Zyrtarët thonë se nuk ka pista që e lidhin Neumann me ndonjë organizatë terroriste.
Sherifi i Orange County Jerry Demings tha se të shtënat ndodhën në ambientet e Fiamma-s, një kompani që merret me prodhimin e tendave për shtëpitë rulotë dhe autobusët e kampimit. Sipas tij, shumica e viktimave janë qëlluar disa herë në kokë, ndërkohë që 45-vjeçari ishte i armatosur me një pistoletë gjysmë-automatike dhe një thikë gjuetie. Në rindërtimin e ngjarjes, Sherifi Demings tha se Neumann ka qëlluar drejt vetes në momentin kur policët janë përgatitur të hyjnë në magazinën ku ndodhën të shtënat. Autoritetet thonë se ai nuk kishte leje për armën, ndërkohë që ishte shkarkuar me forcë nga ushtria në vitin 1999.
Dosja e Neumann ishte e mbushur me vepra penale si zotërimi i marihuanës apo ngarja e makinës nën ndikimin e drogërave. Në 2014, ai kishte sulmuar një anëtar të stafit, edhe pse ndaj tij nuk u ngritën akuza. Komuniteti i Orlandos është tronditur nga të tilla episode dhune, ku më vdekjeprurësi është ai i një viti më parë, me 49 persona të vrarë në një nga klubet e natës në qytet.
/Oranews.tv/
Të parët për lajmin e fundit. Ndiqni Oranews.tv në Facebook dhe në Twitter
als_Latn als_Latn als_Latn als_Latn ind_Latn als_Latn